32005L0079
L 302/35
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2005/79/ЕО НА КОМИСИЯТА
от 18 ноември 2005 година
за изменение на Директива 2002/72/ЕО относно материали и предмети от пластмаси, предназначени за контакт с храни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1935/2004 на Европейския парламент и на Съвета от 27 октомври 2004 г. относно материалите и предметите, предназначени за контакт с храни, и за отмяна на Директиви 80/590/ЕИО и 89/109/ЕИО (1) и по-специално, член 5, параграф 2 от него,
след консултиране с Европейския орган за безопасност на храните,
като има предвид, че:
(1)
Директива 2002/72/ЕО на Комисията (2) установява списък от мономери и други изходни вещества, които могат да бъдат използвани за произвеждане на пластмасови материали и стоки. На базата на нова информация, свързана с оценка на риска на такива вещества, някои мономери, които са допуснати в предварителен порядък на национално ниво, както и някои нови мономери, следва да бъдат включени в списъка на Общността на разрешените вещества в посочената директива.
(2)
Директива 2002/72/ЕО също така съдържа непълен списък на допълнителни съставки, които могат да бъдат използвани при производството на пластмасови материали и стоки. Този списък следва да бъде изменен и допълнен, така че да включва и други допълнителни съставки, оценени от Европейския орган за безопасност на храните (Органа).
(3)
За някои вещества вече установените на общностно равнище ограничения следва да бъдат изменени на базата на новата достъпна информация. По-специално, за епоксидираното соево масло (ESBO), Органът препоръча намаляване на неговата граница на специфична миграция (SМL) за PVC уплътнители, съдържащи споменатото вещество, които се използват за изолирането на стъклени буркани, съдържащи смеси за пеленачета и по-големи деца, или съдържащи преработени храни на зърнена основа и бебешки храни за пеленачета и малки деца. В действителност Органът отбеляза, че излагането на пеленачета, които редовно се хранят с такава храна, може да надхвърли дневната допустима доза (ДДД). Следователно ГСМ за ESBO се намалява за тези специални приложения от 60 на 30 mg/kg за храни или заместители на храни, като за другите приложения тя остава непроменена.
(4)
Следва да бъде предвиден преходен период по отношение на PVC уплътнителите, съдържащи епоксидирано соево масло, използвано за изолиране на стъклени буркани, които влизат в съприкосновение с храни, преди 19 ноември 2006 г.
(5)
Директива 2002/72/ЕО следователно следва да бъде съответно изменена.
(6)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложения II, III, V и VI към Директива 2002/72/ЕО се изменят съгласно приложения от I до IV към настоящата директива.
Член 2
PVC уплътнителите, съдържащи епоксидирано соево масло, с референтен номер 88640 в раздел А на приложение III към Директива 2002/72/ЕО, които се използват за изолиране на стъклени буркани, съдържащи смеси за пеленачета и по-големи деца, съгласно Директива 91/321/ЕИО на Комисията (3), или съдържащи преработени храни на зърнена основа и детски храни за кърмачета и малки деца съгласно Директива 96/5/ЕО на Комисията (4), които са напълнени преди 19 ноември 2006 г. и които отговарят на ограниченията и/или спецификациите, посочени в раздел А на приложение III към Директива 2002/72/ЕО, последно изменена с Директива 2004/19/ЕО, могат да продължат да бъдат предлагани на пазара, при условие че датата на напълването е обявена на материалите и стоките.
Датата на напълването може да бъде заместена от друга информация, при условие че тази информация позволява идентифицирането на датата на напълване. При поискване датата на напълване трябва да бъде съобщена на компетентните власти и на всяко лице, което прилага изискванията на настоящата директива.
Първата и втората алинея се прилагат, без да се засягат разпоредбите на Директива 2000/13/ЕО на Европейския парламент и на Съвета (5).
Член 3
1. Държавите-членки приемат и публикуват законовите, подзаконовите и административните разпоредби, необходими за да се съобразят с настоящата директива, най-късно до 19 ноември 2006 г. Те съобщават незабавно на Комисията текста на тези разпоредби и таблицата на съответствието между тези разпоредби и настоящата директива.
Те прилагат тези разпоредби по такъв начин, че:
а)
позволят търговията и употребата на пластмасови материали и стоки, предназначени да влизат в съприкосновение с храни, които отговарят на разпоредбите на настоящата директива, от 19 ноември 2006 г.;
б)
забранят производството и вноса в Общността на пластмасови материали и стоки, предназначени да влизат в съприкосновение с храни, които не отговарят на разпоредбите на настоящата директива, от 19 ноември 2007 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното си законодателство в областта, уредена с настоящата директива.
Член 4
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 18 ноември 2005 година.